钦定古今图书集成/明伦汇编/家范典/第046卷 > 春秋四传 > 《晋献公卒》
## 钦定古今图书集成/明伦汇编/家范典/第046卷 > 春秋四传 > 《晋献公卒》

《春秋》：僖公九年：“秋九月甲子，晋侯诡诸卒。”

《左传》：九月，晋献公卒，里克奔郑，欲纳文公，故以三公
子之徒作乱。初，献公使荀息傅奚齐。公疾，召之曰：“以
是藐诸孤，辱在大夫，其若之何？”稽首而对曰：“臣竭其
股肱之力，加之以忠贞。其济，君之灵也。不济，则以死
继之。”公曰：“何谓忠贞？”对曰：“公家之利，知无不为，忠也；
送往事居，偶俱无猜，贞也。”及里克将杀奚齐，先告荀
息曰：“三怨将作，秦、晋辅之，子将何如？”荀息曰：“将死之。”
里克曰：“无益也。”荀息曰：“吾与先君言矣，不可以贰。能
欲复言而爱身乎？虽无益也，将焉辟之？且人之欲善，
谁不如我？我欲无贰，而能谓人已乎？”